børsteigler
Store norske leksikon,Biologi,Dyreriket,Leddormer,Clitellata
Børsteigler er en orden av igler, som hører til blant leddormene (Annelida). Gruppa omfatter bare to slekter med små arter, som begge har vid utbredelse i nordlige områder på den nordlige halvkule. I Norge finnes bare én art børsteigle (Acanthobdella peledina).
Bygning Artene i denne gruppa har 31 segmenter, og de blir ikke lengre enn 3 cm. I motsetning til andre igler har de parvise korte børster i fem rekker på undersiden av kroppen på de forreste segmentene. De skiller seg også ut ved at de mangler sugeskål på forkroppen. Levevis Børsteigler lever parasittisk på fisk på i ferskvann på den nordlige halvkule, hovedsakelig på laksefisker. De sitter vanligvis festet til fisken ved finnene, som oftest ved ryggfinnene. De parvise børstene på forkroppen brukes i forbindelse med spising. Børsteiglene spiser både vev og blod fra verten, ved å gnage seg gjennom huden.Som ektoparasitt sitter iglen fast på verten som fast tilholdssted. De er derimot funnet frittlevende i forbindelse med reproduksjon. Systematikk Slektskapet til andre igler har lenge vært diskutert, men nyere studier viser at børsteiglene er en egen naturlig (monofyletisk) gruppe og en søstergruppe til andre igler. Les mer i Store norske leksikon igler leddormer